ททท. มอบของขวัญปีใหม่แก่นักท่องเที่ยวชาวไทย ด้วยกิจกรรม Countdown 2019 และประกันอุบัติเหตุ 1 แสนคน
ททท. มอบของขวัญปีใหม่แก่นักท่องเที่ยวชาวไทย ด้วยกิจกรรม Countdown 2019 และประกันอุบัติเหตุ 1 แสนคน กับการคุ้มครองสูงสุด 1 แสนบาท คาดตัวเลขรายได้ปลายปีโตร้อยละ 8

นายยุทธศักดิ์ สุภสร ผู้ว่าการการท่องเที่ยงแห่งประเทศไทย (ททท.) กล่าวว่า ในช่วงครึ่งเดือนธันวาคมนี้ ททท.ได้เตรียมของขวัญให้กับนักท่องเที่ยวชาวไทยในหลากหลายรูปแบบ ซึ่งจะทำให้สามารถเดินทางช่วงปลายปีได้อย่างสนุกสนานและอุ่นใจ ได้แก่ กิจกรรม Amazing Thailand Countdown 2019 ที่จัดขึ้นในเมืองรอง 4 จังหวัด ได้แก่ จังหวัดเชียงราย นครพนม ราชบุรี และจังหวัดสตูล รวมทั้งที่ไอคอนสยาม กรุงเทพมหานคร กิจกรรม Thailand Shopping &amp; Dining Paradise ที่เอาใจสายช้อปที่จัดขึ้นในจังหวัดเมืองรองที่อยู่ติดประเทศเพื่อนบ้าน ได้แก่ จังหวัดตาก สระแก้ว อุดรธานี และจังหวัดสุรินทร์ ซึ่งนอกเหนือจากกิจกรรมดังกล่าวแล้ว ททท. ยังได้ร่วมมือกับ บริษัท ทีคิวเอ็ม อินชัวร์รันส์ โบรคเกอร์ จำกัด มอบ “ประกันอุบัติเหตุปีใหม่อุ่นใจ” แก่นักท่องเที่ยวชาวไทยจำนวน 100,000 คนแรก ที่สมัครรับสิทธิ์ประกันอุบัติเหตุผ่านแอปพลิเคชัน Line เมื่อเข้าเป็นเพื่อน TQM INSURANCE BROKER OFFICIAL โดยสแกน QR CODE ที่จะปรากฏในสื่อต่างๆ ของ ททท. และที่สำนักงาน ททท. ทั่วประเทศ เมื่อทำรายการถูกต้องครบถ้วนแล้ว จะได้รับการยืนยันเลขที่กรมธรรม์และวันที่เริ่มจนถึงวันสิ้นสุดการคุ้มครองผ่าน Line ระยะเวลารวม 30 วัน ซึ่งจะคุ้มครองตามเงื่อนไขกรมธรรม์ โดยกรุงเทพประกันภัย โดยเริ่มลงทะเบียนเพื่อรับสิทธิ์ได้ตั้งแต่วันนี้จนถึงวันที่ 5 มกราคม 2562

ทั้งนี้มั่นใจว่าของขวัญที่ ททท. มอบให้แก่ประชาชนจะทำให้ประชาชนมีความสุข และคาดว่าจะมีการเดินทางท่องเที่ยวช่วงเทศกาลปีใหม่ระหว่างวันที่ 29 ธ.ค. 2561 - 1 ม.ค. 2562 จะสร้างรายได้จากตลาดต่างประเทศและในประเทศรวมกันกว่า 17,000 ล้านบาทหรือเพิ่มขึ้นร้อยละ 8 โดยคิดเป็นจำนวนนักท่องเที่ยวต่างชาติประมาณ 520,000 คน และตลาดในประเทศจะมีผู้เยี่ยมเยือนชาวไทยเดินทางภายในประเทศประมาณ 2.72 ล้านคน/ครั้ง หรือเพิ่มขึ้นร้อยละ 3

สำหรับการจัดงานเทศกาลปีใหม่โดยเฉพาะในกรุงเทพมหานครคาดว่าจะมีจำนวนผู้เยี่ยมเยือนชาวไทยประมาณ 222,100 คน